แรงขาย DELTA ท้ายตลาด กด SET พลิกปิดลบ 1 จุด จับตาพรุ่งนี้ประชุมกนง.
SET พลิกปิดลบ 1 จุด รับแรงขายหุ้น DELTA และจากการผิดหวังกำไรต่ำคาด อีกทั้งเงินบาทกลับมาอ่อนค่าหลังตัวเลขส่งออกหดตัวแรงและขาดดุลการค้าต่อเนื่อง รอลุ้นพรุ่งนี้ กนง.ปรับตัวเลข GDP และตัวเลขนักท่องเที่ยว ชี้ทิศทางตลาด ให้แนวรับ 1,672 จุด แนวต้านที่ 1,695 จุด
SET พลิกปิดลบ 1 จุด รับแรงขายหุ้น DELTA และจากการผิดหวังกำไรต่ำคาด อีกทั้งเงินบาทกลับมาอ่อนค่าหลังตัวเลขส่งออกหดตัวแรงและขาดดุลการค้าต่อเนื่อง รอลุ้นพรุ่งนี้ กนง.ปรับตัวเลข GDP และตัวเลขนักท่องเที่ยว ชี้ทิศทางตลาด ให้แนวรับ 1,672 จุด แนวต้านที่ 1,695 จุด
24 ม.ค. 2566

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย เอ็กซ์สปริง กล่าวว่า ตลาดหุ้นไทยช่วงเช้าบวกขึ้นมาตามแรงซื้อหุ้น DELTA ที่มีผลต่อดัชนี 2-3 จุด รับโมเมมตัมกลุ่ม Tech ในตลาดหุ้นสหรัฐดีดตัวขึ้น หนุนกลุ่มเซมิคอนดักเตอร์ และหุ้นในตลาด mai อาทิ FSMART, DITTO ส่งให้ SET ขึ้นทำจุดสูงสุด 1,693.97 ใกล้จุดสูงสุดเดิม
แต่ช่วงบ่ายตลาดย่อตัวจากแรงขาย DELTA และ SCGP ที่ผลประกอบการออกมาต่ำกว่าคาด ทำให้ Sentiment ตลาดดูไม่ดี และสัปดาห์นี้คาดผลประกอบการ บจ.ส่วนใหญ่จะออกมาไม่ดีนัก อาทิ SCC, PTTEP  แนะกลยุทธ์ Selective Buy และถ้าขึ้นก็ขาย
นอกจากนี้ เงินบาทกลับมาอ่อนค่า หลังจากตัวเลขส่งออกเดือน ธ.ค.หดตัวแรง และขาดดุลการค้า ซึ่งแนวโน้มยังขาดดุลการค้าต่อเนื่องยิ่งจะทำให้เงินบาทอ่อนค่าลงอีก เตือนระวังนักลงทุนต่างชาติเทขาย
ขณะที่ต้องติดตามการประชุมคณะกรรมการนโยบายการเงิน (กนง.) พรุ่งนี้ ซึ่งตลาดคาดจะปรับขึ้นดอกเบี้ยนโยบาย 0.25% แต่สิ่งที่ต้องจับตาคือการปรับประมาณการ GDP ปี 66 และตัวเลขนักท่องเที่ยวต่างชาติที่ก่อนหน้าคาดการณ์ไว้ที่ 22 ล้านคน
“ถ้าปรับ (ประมาณการ) ขึ้นเยอะก็ดี ถ้าปรับขึ้นน้อยก็เป็นลบ อาจมี sell on fact เพราะขึ้นมาเยอะแล้ว” นายถนอมศักดิ์ กล่าว
สำหรับแนวโน้มตลาดวันพรุ่งนี้ขึ้นกับผลประชุมกนง. ให้แนวรับที่ 1,672 จุด แนวต้านที่ 1,695 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 4,262.42 ล้านบาท ปิดที่ 884.00 บาท ลดลง 6.00 บาท
KBANK มูลค่าการซื้อขาย 2,747.66 ล้านบาท ปิดที่ 143.50 บาท ราคาไม่เปลี่ยนแปลง
SCGP มูลค่าการซื้อขาย 1,687.96 ล้านบาท ปิดที่ 53.50 บาท ลดลง 1.75 บาท
AOT มูลค่าการซื้อขาย 1,651.28 ล้านบาท ปิดที่ 75.25 บาท เพิ่มขึ้น 0.50 บาท
HANA มูลค่าการซื้อขาย 1,636.32 ล้านบาท ปิดที่ 59.00 บาท เพิ่มขึ้น 0.25 บาท